b'\n_START_ARTICLE_\nLeonid Kut\xc5\xa1uk\n_START_SECTION_\nUra pelaajana\n_START_PARAGRAPH_\nKut\xc5\xa1uk aloitti pelaajauransa FK Dinamo Minskiss\xc3\xa4, mutta pelasi urallaan pisimp\xc3\xa4\xc3\xa4n FK Gomelin paidassa 1980\xe2\x80\x931988. Seura pelasi tuolloin Neuvostoliiton sarjaj\xc3\xa4rjestelm\xc3\xa4ss\xc3\xa4 kolmannella sarjatasolla. Kut\xc5\xa1uk urakoi seurassa 249 sarjaottelua, kunnes siirtyi kolmeksi kaudeksi KIM Vitebskiin. Neuvostoliiton romahdettua Kut\xc5\xa1uk edusti viel\xc3\xa4 pienempi\xc3\xa4 seuroja Valko-Ven\xc3\xa4j\xc3\xa4n sarjoissa, kunnes lopetti uransa vuonna 1998.\n_START_SECTION_\nUra valmentajana\n_START_PARAGRAPH_\nKut\xc5\xa1uk aloitti valmennusuransa jo pelaajana toimien lyhyen aikaa pelaajavalmentajana KIM Vitebskiss\xc3\xa4, FK Dinamo-93 Minskiss\xc3\xa4 ja FK Molodet\xc5\xa1nossa. Pelaajauransa j\xc3\xa4lkeen h\xc3\xa4n toimi vuonna 2003 lyhyen aikaa FK SKVIT\xc5\xa1 Minskin p\xc3\xa4\xc3\xa4valmentajana. Varsinaisesti valmennusura sai tuulta alleen, kun Kut\xc5\xa1ukista tuli FC Sheriff Tiraspolin p\xc3\xa4\xc3\xa4valmentaja tammikuussa 2004. Kut\xc5\xa1ukin johdolla Sheriff voitti kuusi per\xc3\xa4tt\xc3\xa4ist\xc3\xa4 Moldovan mestaruutta. Seura pelasi h\xc3\xa4nen alaisuudessaan s\xc3\xa4\xc3\xa4nn\xc3\xb6llisesti eurokentill\xc3\xa4 ja saavutti europelihistoriansa suurimman voiton hein\xc3\xa4kuussa 2008, kun se voitti FK Aktoben 4-0. H\xc3\xa4n erosi seuran palveluksesta tammikuussa 2010. _NEWLINE_Toukokuussa 2010 Kut\xc5\xa1uk jatkoi uraansa ven\xc3\xa4l\xc3\xa4isen FK Saljut Belgorodin p\xc3\xa4\xc3\xa4valmentajana.  H\xc3\xa4n sai huonojen tulosten vuoksi potkut 1. divisioonan h\xc3\xa4nnille juuttuneesta seurasta jo elokuussa 2010. _NEWLINE_Syyskuussa 2010 Kut\xc5\xa1uk palasi Sheriff Tiraspolin palvelukseen ja h\xc3\xa4n toimi seurassa johtoteht\xc3\xa4viss\xc3\xa4 toukokuuhun 2011 saakka. Valmennusteht\xc3\xa4viin h\xc3\xa4n palasi kes\xc3\xa4ll\xc3\xa4 2011 ukrainalaisen FK Arsenal Kiovan p\xc3\xa4\xc3\xa4valmentajana.  H\xc3\xa4n luotsasi seuran kaudella 2011/12 Ukrainan valioliigassa viidenneksi, mik\xc3\xa4 oli seuran historian paras saavutus. H\xc3\xa4n sai potkut seurasta joulukuussa 2012. Tammikuun alussa 2013 h\xc3\xa4n palasi jo valmennusteht\xc3\xa4viin FK Kuban Krasnodarin p\xc3\xa4\xc3\xa4valmentajana.  H\xc3\xa4n luotsasi seuraa kauden loppuun ja joukkue sijoittui Ven\xc3\xa4j\xc3\xa4n valioliigassa viidenneksi. Kauden j\xc3\xa4lkeen Kut\xc5\xa1uk j\xc3\xa4tti teht\xc3\xa4v\xc3\xa4ns\xc3\xa4 ja siirtyi FK Lokomotiv Moskovan p\xc3\xa4\xc3\xa4valmentaja.  H\xc3\xa4n sai potkut syyskuussa 2014 kehnosti alkaneen liigakauden takia._NEWLINE_Marraskuussa 2014 h\xc3\xa4n palasi FK Kuban Krasnodarn p\xc3\xa4\xc3\xa4valmentajaksi. Kut\xc5\xa1ukin johdolla Kuban romahti Ven\xc3\xa4j\xc3\xa4n liigassa k\xc3\xa4rkip\xc3\xa4\xc3\xa4n kahinoista kymmenenneksi. H\xc3\xa4n sai potkut toukokuun lopulla 2015. Tammikuussa 2017 Kut\xc5\xa1ukista tuli ukrainalaisen FK Stal Kamiansken p\xc3\xa4\xc3\xa4valmentaja. Kes\xc3\xa4ll\xc3\xa4 2017 h\xc3\xa4n siirtyi FK Rostovin p\xc3\xa4\xc3\xa4valmentajaksi. Kut\xc5\xa1ukin johdolla Rostov aloitti kautensa kohtalaisesti ja elokuun voittoputken my\xc3\xb6t\xc3\xa4 joukkue oli liigassa parhaimmillaan kolmantena. Kauden edetess\xc3\xa4 Rostov ajautui tappiokierteeseen ja pelasi 11 per\xc3\xa4tt\xc3\xa4ist\xc3\xa4 ottelua ilman voittoa. H\xc3\xa4n erosi teht\xc3\xa4v\xc3\xa4st\xc3\xa4\xc3\xa4n joulukuun alussa 2017.'